送馮元通帥夔
作者：張嵲
朝代：宋

paragraphs: 烈士志徇名，仁人思愛日。
馮公杖節歸，頗全忠孝術。
狂童昔兆亂，天常幾反易。
大臣清國屯，公實預謀畫。
白士爲臺郎，未省聞在昔。
義爲軒冕重，功在鍾鼎勒。
十載猶故官，念言爲伊鬰。
邇來升宰士，式序期日夕。
囊封郤復上，告去更甫力。
官榮豈不懷，志養不遑息。
顧我廢蓼莪，日念掃塋域。
公方詠南陔，肯爲高官職。
絕裾舊疑温，抗疏今師密。
都門行餞君，視古無愧色。
柔甘既獲奉，中外等事國。
雖是平生言，勉哉宣澤□。